ועדת הכספים, כנסת 18, פרוטוקול מספר 66, 2009-06-24 09:00

משה גפני: אני מתכבד לפתוח את ישיבת ועדת הכספים שדנה בתקציב משרד התחבורה והבטיחות בדרכים לשנים 2009 ו-2010.

משה גפני: אני מקדם בברכה גם את המנכ"ל.

משה גפני: ברשותך אדוני השר אני מבקש לפתוח בנושא מאוד פרטני ולעשות זאת לפני שאתה מתחיל את הסקירה שלך.

משה גפני: גם בתקופתו של שאול מופז כשר התחבורה וגם בתקופתו של מאיר שטרית נדמה לי כשר תחבורה, אמרתי להם במליאת הכנסת שהכביש הזה הוא כביש נורא ואיום.

משה גפני: אתמול, לפני הדיון הבוקר, נסעתי לשם ואני רוצה לתאר לך אדוני השר את המקום.

משה גפני: יש קטע כביש בכביש 444 והקטע הזה הוא בין צומת ברקת לצומת רנטיס, מה שנקרא צומת בית אריה לצומת אלעד.

משה גפני: זה סדר גודל של 400 ו-600 מטרים.

משה גפני: אני נוסע בכביש בערב, הכביש הוא חד-מסלולי, חשוך, ואני בטוח ששני המסלולים הם שלי ואני בטוח בזה מכיוון שממול יש את כביש 6 ולצד הכביש אני רואה אורות של מכוניות שנוסעות ואני בטוח שזה המסלול הנגדי.

משה גפני: אז אני משוכנע ששני המסלולים הללו הם המסלולים של אותו כיוון.

משה גפני: אני מציע לכל אחד מאתנו לנסוע לשם.

אפי שטרן: אם אנחנו מדברים על שנת 2008-2009, אנחנו מדברים על שבעה הרוגים.

אפי שטרן: אם אנחנו מדברים משנת 2003 ועד שנת 2009, יש לנו 19 הרוגים בקטע כביש הזה.

משה גפני: בקטע כביש שאורכו קילומטר.

משה גפני: אנחנו לא מדברים על כביש 444.

אפי שטרן: לא מדברים על כל הכביש אלא על הקטע הזה.

משה גפני: הכביש נבנה באופן כזה שזה פשוט לא יאומן.

משה גפני: זה נראה כמו רכבת המוות.

אפי שטרן: ארבעה הרוגים ב-1 בינואר 2008.

משה גפני: לא יכול שלא יהיו שם תאונות.

משה גפני: אני לא מכיר מקרה כזה בארץ.

משה גפני: הבטיח לי השר לשעבר מופז, הבטיח לי השר לשעבר שטרית, ואני מדבר על קטע כביש שזה לא אומר הרבה כסף.

משה גפני: אנחנו כחברי ועדת הכספים נעזור לך אם אין לך תקציב לזה.

משה גפני: זה לא תקציב גדול.

משה גפני: אני אומר לך שיהיו שם עוד הרוגים

משה גפני: אדוני השר, בבקשה, הבמה לרשותך.

משה גפני: אני מתנצל.

ישראל כץ: בהחלט העלית נושא חשוב.

ישראל כץ: אני מציע שלפני שאני אעבור לדברים הכלליים, סמנכ"ל תשתיות, יצחק זוכמן, יפרט מה אנחנו עומדים לעשות באזור אלעד, כי אני יודע שיש דבר מתוכנן.

ישראל כץ: צירפתי גם את שר הפנים והתכוונו להיות שם ביחד כי יש דברים שקשורים גם אליו.

ישראל כץ: זה לא הסתדר לו בלוח הזמנים, אבל בכל מקרה במה שקשור למשרד שלנו, אנחנו פועלים לקדם.

ישראל כץ: אולי רק כתשובה וכתיאור של דברים שכבר החלטנו עליהם.

משה גפני: שוב אני מתנצל אדוני השר.

משה גפני: זה לא היה מתוכנן אלא שאני פשוט נסעתי לשם וראיתי את הדברים.

ישראל כץ: זה בסדר גמור.

משה גפני: זה משהו נורא.

ישראל כץ: כל דבר שאפשר לקדם בפועל, הוא יותר מכל הדברים התיאורטיים.

יצחק זוכמן: בנושא אלעד, מתוכנן כביש נוסף הוא המשך של כביש מכבית שהוא יאפשר כניסה נוספת לאלעד.

משה גפני: מה לא ידוע?

יצחק זוכמן: מספר ההרוגים בקטע הספציפי הזה.

יצחק זוכמן: אנחנו נבדוק את זה ואם אכן מה שנאמר נכון, אנחנו נמצא דרך לתקצב את הביצוע שם.

משה גפני: אני שמח על התשובה שלך לגבי אלעד כי אלעד היא עיר טובה וצריך לעזור לה.

משה גפני: מה שאני העליתי קשור לאלעד רק בזה שהיא באזור.

משה גפני: מדובר בקטע כביש שנוסעים משוהם לכיוון ראש העין, קטע כביש של קילומטר אחד, שאני לא מבין מי תכנן את הכביש הזה, מי סלל אותו, ונדמה לי שחברת דרך ארץ אחראית לזה.

משה גפני: אני לא איש מקצוע, אבל אתה נוסע בכביש ואתה בטוח שכביש 6 הוא המסלול הנגדי ואתה עובר למסלול השני ומתנגש חזיתית במי שבא מולך.

יצחק זוכמן: הכביש הוא כביש מע"צ, נסלל בזמן מע"צ הישנה, האנשים שסללו והיו אחראים לסלילתו אינם במערכת היום.

משה גפני: נדמה לי שמאיר שטרית ענה לי שדרך ארץ אחראית לזה.

יצחק זוכמן: כביש 444, לא דרך ארץ אחראית.

אפי שטרן: יושב-ראש הוועדה צודק, הכביש הוא באחריות משותפת של כביש 6 ומע"צ.

יצחק זוכמן: לא.

ישראל כץ: הנקודה הזאת כרגע היא פחות חשובה.

ישראל כץ: מה שחשוב הוא שנבדוק את הפרטים.

משה גפני: מדובר בחיי אדם ממש.

ישראל כץ: אנחנו ניגש לתקן את הדבר, כי אם זה כביש שכרגע לא מטופל, הוא צריך להיות מטופל.

ישראל כץ: אולי צריך להתקין תאורה בקטע הזה, אולי לעשות משהו אחר.

יצחק זוכמן: נבחן את זה, ואם יש הצדקה לעשות כביש דו-מסלולי עם התקנים כאלה שאי אפשר יהיה להתבלבל ולעבור לצד השני, נעשה את זה.

ישראל כץ: כמו שזה נראה כרגע, יש הצדקה ואנחנו נבדוק.

משה גפני: תודה רבה.

ישראל כץ: אני מודה לך אדוני היושב-ראש על ההזמנה לבוא ולהציג את תקציב משרד התחבורה והבטיחות בדרכים.

ישראל כץ: אני גם רוצה לברך אותך, למרות שכבר בירכתי אותך, אבל עוד לא הופעתי בפני הוועדה ועבורי זה כמו חזרה הביתה כי שנים רבות ביליתי כאן

ישראל כץ: בוועדה כחבר ואפילו מדי פעם בתפקיד היושב-ראש, ובהחלט הוועדה היא פורום חשוב גם בבקרה וגם ביכולת לקדם דברים, אני מקווה שגם בתחום החשוב של התחבורה על כל גווניה, הבטיחות ושאר הדברים.

ישראל כץ: אנחנו כמשרד שמים דגשים על כמה נושאים.

ישראל כץ: באופן כללי המשרד אחראי לתכנון, פיתוח והסדרה של תשתיות ומערכות תחבורתיות משולבות והקפדה על הבטיחות לקידום שירותי הניידות והלוגיסטיקה אשר יתרמו לצמיחה כלכלית וחברתית בישראל.

ישראל כץ: המשימות העיקריות הן קידום הסכם שמים פתוחים עם האיחוד האירופאי, קידום צעדי מדיניות לעידוד השימוש בתחבורה הציבורית, קביעה ויישום מתווה להמשך הליך ההפרטה בתחבורה הציבורית, הסדרת מערכת של פיקוח ובקרה על רכבת ישראל.

ישראל כץ: בפניכם מונחת חוברת – ואני מקווה שכל חבר קיבל אותה – ולאחר מכן יהיה פירוט גדול יותר שיינתן תוך כדי המצגת.

ישראל כץ: באופן כללי אתם רואים את תקציבי הפיתוח שמחולקים לתחבורה ציבורית, הסעת המונים ורכבת, כבישים עירוניים ובין-עירוניים.

ישראל כץ: בסך הכל סך התקציבים הוא בהחלט משמעותי ואני חושב שהמשרד הזה אמור על סמך התקציבים והפעילות להיות הגורם המאיץ הראשי של צמיחה בכל התחומים האלה שאני מדבר עליהם.

ישראל כץ: באופן כללי היקף ההשקעה הצפוי בפיתוח תחבורה, כ-10.5 מיליארד שקלים בכל שנה באופן ישיר על ידי הממשלה ואם נוסיף את הסקטור הפרטי והרשויות המקומיות, היקף ההשקעה יכול להגיע לכ-11.5 מיליארד שקלים בממוצע בשנים הקרובות.

ישראל כץ: הדבר הראשון הוא קו הרכבת הקלה בתל-אביב שקרוי הקו האדום שאמור לצאת מפתח-תקווה, עבור דרך בני-ברק, גבעתיים, רמת גן, תל-אביב-יפו, בת-ים והוא פועל בהיקף רחב מאוד שעוד לא עבר את הסגירה הפיננסית הסופית, יש זכיינים וחייבים לפתור את הדבר הזה לכאן או לכאן.

ישראל כץ: זה פרוייקט שהוא בהיקף מוערך של כ-12 מיליארד שקלים.

ישראל כץ: גם השירות שהוא אמור לתת, גם בדרך הוא אמור לספק אלפי מקומות עבודה, וזאת הצעה משמעותית למשק שנמצא במיתון עם אבטלה הולכת וגוברת.

ישראל כץ: כביש הרוחב 531, שגם כן היה בהליכים משפטיים ולאחרונה חלה תזוזה בנושא הזה.

ישראל כץ: יש את מנהרות הכרמל בחיפה, הקו הראשון של הרכבת הקלה בירושלים.

משה גפני: מה עם נתיב מהיר בכניסה לתל-אביב?

ישראל כץ: הנתיב המהיר בכניסה לתל-אביב זה נתיב אגרה בכביש ירושלים-תל-אביב, דבר שיש בו גם עיכובים.

ישראל כץ: הדברים האלה, חלק מהם מבוצעים.

ישראל כץ: הקו הראשון של הרכבת הקלה בירושלים הועלה לדיון בוועדות שונות בכנסת וזה קו שגורם הרבה קשיים בדרך הביצוע אבל הוא אמור להיפתח לקראת סוף השנה הבאה.

ישראל כץ: הזכיינים מנסים לעכב ואנחנו עומדים על כך - ויפרטו כאן אנשי המשרד - שהפתיחה תהיה בזמן.

ישראל כץ: הגיע הזמן שלראשונה, וכולל מאז ימי דוד המלך, תהיה רכבת בירושלים.

ישראל כץ: אני חושב שברגע שהדבר הזה יפעל, ההבדל יהיה כל כך ניכר שכולם ישאלו איך זה לא קרה עד עכשיו.

ישראל כץ: אולי זה ייתן תאוצה לסיים את הנושא כי הרי אנשים מסתובבים כאן בעולם ורואים מה קורה.

ישראל כץ: אני חושב שאנחנו המדינה היחידה שאמורה להיות מודרנית אבל אין בה רכבות קלות בתוך הערים וזה דבר שיש לו משמעות גם באחוזי המשתמשים, גם בנוחות, גם בצמצום תאונות דרכים ומהרבה מאוד היבטים.

ישראל כץ: יש לזה משמעות רבה מאוד וצריך להאיץ את זה.

אמנון כהן: זה הפרוייקט היחידי שמוקדם.

ישראל כץ: יש גם את כביש 431 שאתה מכיר, שנע בסביבת השפלה.

ישראל כץ: מה שיפה זה שכל כביש כזה שנפתח, כולם מתפעלים וזה מראה שיש לנו עוד הרבה עבודה כי זה צריך להיות בעצם הסטנדרט.

ישראל כץ: מכביש 6 מתפעלים, מכביש 431 מתפעלים.

גדעון סיטרמן: זה גם בשיתוף הסקטור הפרטי.

ישראל כץ: בהחלט אבל התוצאה היא תוצאה באיכות וסטנדרט והקלה, וזאת בעצם המגמה שלנו שמאילת ועד קריית שמונה, לאורך ולרוחב, תהיה רשת כבישים ורשת רכבות כמו שצריך להיות במדינה מודרנית.

ישראל כץ: זה דבר שגם מבחינת מי שגר במרכז הצפוף, גם מי שגר בפריפריות המרוחקות, יקבל את השירות, ואז יש את כל ההשלכות הכלכליות, החברתיות והשוויוניות.

ישראל כץ: לכן אני נחוש לקדם את הדברים.

משה גפני: אתה מדבר על עמק הכפירה?

ישראל כץ: אני מדבר על עמק יתלה, מעל נחל יתלה.

קריאה: מתחת לנווה אילן.

משה גפני: האזור הזה לא נקרא עמק הכפירה?

קריאה: ארץ הכפירה.

משה גפני: מתברר שבתקופות קודמות היו שם כפירי אריות ולכן העמק נקרא עמק הכפירה.

ישראל כץ: בכל מקרה, זאת דוגמה.

ישראל כץ: אין מדינה שהדברים לא נחתכים כמו במדינת ישראל.

ישראל כץ: אתה רואה בצרפת ובכל מקום שאנשים מקבלים את השירות והמדינה נראית אחרת.

ישראל כץ: ידוע שהאיחוד האירופאי, כשהוא צירף מדינות, הדבר הראשון שהוא עשה, ולא מטוב לב, השקיע עשרות מיליארדים של דולרים, ואחרי כן יורו, באותן מדינות והוא עשה את זה לא מנדיבות אלא התהליך היה פשוט, השקעת את הכסף בספרד, השקעת בפורטוגל, השקעת אחרי כן במדינות הנוספות שהולכות ומצטרפות – הונגריה, צ'כיה, פולין – התהליך הוא פשוט.

ישראל כץ: ההשקעה הזאת מביאה צמיחה וצמיחה מביאה להעלאה ברמת החיים.

ישראל כץ: יש מעמד בינוני, יש כסף, הוא מתחיל לקנות את התוצרת הטובה של אותן מדינות.

ישראל כץ: בסוף לא רק שלא מפסידים אלא גם מרוויחים ואנחנו רוצים צמיחה וצמיחה לכל רוחב ואורך מדינת ישראל, וזה מתכון מובהק לדבר הזה, שלא לדבר על ההיבטים החברתיים והאחרים.

משה גפני: אני שמח.

משה גפני: עבורנו אלה מים קרים על נפש עייפה.

ישראל כץ: בהחלט.

ישראל כץ: אולי זה טוב כי זה מרענן.

משה גפני: לשבח את האוצר.

משה גפני: אני הייתי צריך עכשיו ברדיו להגן על מס בריאות שאף אחד לא מצליח להבין את האוצר.

ישראל כץ: קטונתי, אבל בדבר הזה יש בהחלט את המודעות ואת שיתוף הפעולה מתמשך וקבוע.

ישראל כץ: לפעמים יכולים להיות חילוקי דעות לגבי יעדים כאשר בסופו של דבר הממשלה צריכה לקבוע את היעדים.

ישראל כץ: לגבי הנושא של שדות תעופה למשל, אנחנו צריכים לקבל החלטה סופית בקרוב.

ישראל כץ: היו כבר הרבה החלטות והרבה דיונים, אבל צריך לקבל החלטה היכן יוקם שדה התעופה בנגב, היכן יוקם שדה התעופה בגליל והיכן יוקם שדה התעופה החדש ליד אילת.

ישראל כץ: ההחלטות האלה צריכות להתקבל.

ציון פיניאן: מה עם המנחת של קריית שמונה?

ישראל כץ: זאת סוגיה שיתייחס אליה המנכ"ל לאחר מכן.

ישראל כץ: אני דיברתי כרגע על שדות תעופה בהיקף רחב או בינלאומי-אזורי או בינלאומי.

ישראל כץ: כמובן יש עוד את כל הרחבת נמל התעופה בן-גוריון והכנתו למציאות לפיה אנחנו מקווים שהטיסות לישראל יתגברו.

ישראל כץ: הנושא הזה של שמים פתוחים שעסקתי בו ואני עוסק בו, אנחנו גם רוצים ליישם את ההחלטות שקיימות לגבי שמים פתוחים, ליברליזציה, תחרות והורדת מחירים.

ישראל כץ: יש את הנושא הזה שנקרא בריתות, שלוש בריתות באירופה של תעופה ואל על לא נמצאת באף אחת מהן.

ישראל כץ: אנחנו מנסים לשלב אותה באחת הבריתות.

ישראל כץ: זה עניין פוליטי ועניין של מדיניות.

ישראל כץ: אנחנו מנסים לשלב את אל על ואז היא תהיה ערוכה הרבה יותר לקראת הנושא של השמים הפתוחים.

ישראל כץ: אנחנו מנסים לעשות עוד צעדים.

משה גפני: אגב, בשבוע שעבר, ביום רביעי, היה דיון על הכנסות המדינה, קרא לי נשיא המדינה בשבוע שעבר ושאל אותי למה אנחנו צריכים לקצץ בתקציבים החברתיים וכולי כי הרי יש נכסים של המדינה שאפשר למכור אותם ובין היתר הוא מנה את שדה דב בתל-אביב ואת נמל יפו, נמל תל-אביב.

משה גפני: אתה מכיר את הסוגיה הזאת?

ישראל כץ: נמל תל-אביב, אני מוכן למכור אותו.

ישראל כץ: אנחנו שותפים שם.

גדעון סיטרמן: נמל יפו לא שלנו.

גדעון סיטרמן: זה עבר לתיירות ולמינהל מקרקעי ישראל.

ישראל כץ: נמל תל-אביב הוא בשותפות עם עיריית תל-אביב, אבל יש שם גם אופציה לבנות מלונות.

ישראל כץ: לי אין בעיה למכור, אני הרי תומך בהפרטת הנמלים.

משה גפני: אני שואל אותך לגבי שדה דב.

משה גפני: האם יש לכם תוכניות לגבי שדה התעופה הזה?

ישראל כץ: אנשי המשרד יתייחסו לזה.

משה גפני: הנשיא קרא לי ודיבר על האפשרות הזאת.

ישראל כץ: נשיא המדינה תמיד היה אדם עם חזון.

משה גפני: ונשאר עם החזון.

ישראל כץ: יש תוכניות לגבי שדה דב.

משה גפני: דרך אגב, אני מסכים אתו.

משה גפני: למה מחנה צריפין למשל צריך להיות במרכז הארץ אם אפשר להעביר אותו לנגב?

ישראל כץ: כל הנושא של העברת הבסיסים לנגב, זה דבר מאוד חשוב.

משה גפני: לכן שאלתי אותך לגבי שדה דב, שזה באמת מעניין.

ישראל כץ: אנחנו נשמע אחר כך את התייחסות המנכ"ל לנושא.

ישראל כץ: כל הנושא הזה של השמים הפתוחים, של אולי העברת עבודות לחברות ישראליות בהיקף של עד מיליארד דולר כתוצאה מהמהלך הזה שאנחנו מתכננים בתחום התעופה, מדובר בעשרות אלפי עובדים, עוד דברים שקשורים, ואנחנו כרגע מנסים לקדם גם את המציאות של שמים פתוחים וגם את הסדרת המצב של אל על וחברות התעופה הישראליות האחרות.

ישראל כץ: זה דבר שצריך לעשות אותו.

ישראל כץ: מה שמאפיין אתה המשרד הזה הוא שאם אתה משאיר את זה שלוש-ארבע-חמש שנים, עד שמגיע עוד שר ועוד פעם הוא מעלה את זה, אבל כל דבר חייב לכאן או לכאן.

ישראל כץ: עדיף 80 אחוזים טוב מאשר 100 אחוזים תיאורטי על הנייר.

ישראל כץ: חייבים לסיים את הנושא הזה, את נושא השמים הפתוחים.

ישראל כץ: אין אולי לפעמים מודעות שמשרד התחבורה אחראי גם על נושא התעופה, על נושא הנמלים, על כל הנושאים האחרים שמניתי כאן וחלק לא יודעים שמשרד התחבורה אחראי על נושא התשתיות של כל החברות כמו החברה הלאומית לדרכים, חוצה ישראל, נתיבי אילון, יפה נוף בחיפה שהיא חברה עירונית אבל זה אמור גם לגבי כל החברות העירוניות שעוסקות בזה.

עמי צדיק: כבוד השר, דירוג התעופה שלך ישראל הורד, איך אתם נערכים להחזיר אותו?

ישראל כץ: אחד הדברים שגם כן מטפלים בו, החזרת רשות התעופה האזרחית שעומד בראשה אלוף במילואים גיורא רום שעושה עבודה ניכרת ורצינית.

ישראל כץ: אני יכול לומר לגבי הנושא הזה שהיעד שלנו הוא לקדם בחזרה את ישראל לדירוג של קטגוריה 1.

ישראל כץ: ננקטות כל הפעולות, הן במישור החקיקה, חוק טיס חדש שיחליף את החוק המנדטורי מ-1927, וכרגע ב-1 באוגוסט הוא יונח על שולחן הכנסת, כרגע הוא פורסם והוא בתהליך הכנה.

ישראל כץ: אני לא יודע אם הוא יונח על שולחן ועדת הכספים או על שולחן ועדת הכלכלה, אבל הוא יונח.

משה גפני: ועדת הכלכלה.

ישראל כץ: יש תהליך של הענקת עצמאות.

ישראל כץ: לרשות יש מספר צעדים שישראל חייבת לעשות.

ישראל כץ: אני יכול לומר באופן כללי שכאשר באתי נתקלתי במצב שאכן ראיתי שהדירוג הורד ואני חייב לומר לכם שבצדק הוא הורד.

ישראל כץ: זה לא שהוא הורד באופן מקרי.

ישראל כץ: הנקודה שהכי בלטה, ואני שאלתי שאלה אחת מרכזית וכאשר קיבלתי את התשובה הבנתי גם איפה הבעיה.

ישראל כץ: לישראל יש את חיל האוויר בין הטובים בעולם, ודאי מבחינת איכות כוח האדם, ושאלתי כמה מבוגרי חיל האוויר השתלבו ברשות התעופה האזרחית והתשובה הייתה כמעט ולא.

ישראל כץ: לא היו תקנים, לא הייתה אטרקציה בנושא, לא היה תכנון בנושא, אבל היום המצב הוא שונה, היום כבר הוסדר נושא התקנים עוד לפני שנכנסתי לתפקידי ושוב משרד האוצר אישר מספר עשרות תקנים בהם נקלטו טייסים לשעבר ובשכר יותר אטרקטיבי ובתנאים יותר טובים.

ישראל כץ: הנקודה הזאת כבר אמרה הכל כי מדינה שלא מסוגלת לקחת מתחום הצבא לתחום האזרחי את הכוחות הטובים ביותר בתחום מאוד דומה, זה כבר דבר שמעיד על חידלון בנושא.

ישראל כץ: אני אומר עוד פעם שלא במקרה הורד הדירוג.

ישראל כץ: זה פשוט דבר מדהים איך הרמה והמציאות היו ממש לא טובים, אם לומר את זה בעדינות, אבל כרגע זה מטופל בצורה שיטתית ונכונה.

ישראל כץ: אני מקווה שבתוך פחות משנה אנחנו גם נחזור לדירוג וגם נחזור על סמך מציאות שתשתנה כשהיא קודם כל תמנע תאונות.

ישראל כץ: אגב, גם החברות הישראליות, אל על ואחרות, סובלות כתוצאה מהורדת הדירוג כי הן מגיעות היום למדינות היעד והיחס אליהן הוא פחות טוב מאשר היה קודם.

ישראל כץ: אני אגע בעוד כמה דברים ואחר כך אבקש מאנשי המשרד להעמיק ולהסביר.

ישראל כץ: כמו שאמרתי, המשימה בתחום הפיתוח היא להוציא לדרך ולסיים את הפרוייקטים המרכזיים שנמצאים כרגע על הפרק.

עמי צדיק: ברשות לבטיחות בדרכים יש ירידה חדה בתקציב השנה.

ישראל כץ: אנחנו ניגע בזה ויש כאן את הפירוט בנושא.

ישראל כץ: אגב, אין ירידה חדה כי הוחזר סכום די משמעותי.

משה גפני: אני ארצה שבהמשך תתייחסו לעניין הזה כי זה בולט בהצעת התקציב.

ישראל כץ: בנושא הרשות, ביקשתי שיבוא לכאן נציג הרשות והוא יוכל לענות על שאלות החברים.

משה גפני: בתקציב השוטף יש אפילו עלייה קטנה.

ישראל כץ: לא, יש ירידה.

משה גפני: לא בתקציב הרגיל.

גדעון סיטרמן: יש ירידה.

גדעון סיטרמן: על רקע הדרישות והמטלות שיש לנו הריאליות, יש ירידה וקיצוץ הרוחב הוא בעייתי.

גדעון סיטרמן: אנחנו דווקא בשיחות עם האוצר כדי לתקן כי על בסיס המשימות והמטלות שיש לנו התקציב הזה לא יספיק, אם אנחנו רוצים, כדרישת הכנסת, שהפיקוח יהיה הדוק יותר גם בנושא בטיחות וגם בנושא הביצוע של כל כך הרבה כספים שיש לנו.

גדעון סיטרמן: לשם כך אנחנו צריכים כוח אדם מקצועי שילווה את הפרוייקטים האלה וכדי שלא יהיו בעוד כמה שנים שאלות למה לא עקבנו מקרוב אחרי ביצוע הפרוייקטים האלה.

גדעון סיטרמן: אנחנו ניגע בזה בהמשך, אבל אנחנו בשיחות עם האוצר.

גדעון סיטרמן: קודם כל, בוצע קיצוץ רוחב על פי החלטת הממשלה ועכשיו אנחנו בשיחות עם האוצר כדי שקיצוץ רוחב הזה לא יפגע בפעילות האמיתית הנדרשת של המשרד.

ישראל כץ: אני יכול לומר לגבי הרשות לבטיחות באופן כללי שב-2008 היה תקציב של 549 מיליון שקלים, הוא קוצץ ל-330 מיליון עוד בהחלטת הממשלה הקודמת וזו המציאות לתוכה נכנסתי.

ישראל כץ: לאחר מכן נפגשנו ואנשי הרשות ישבו עם אנשי אגף התקציבים וסיכמו על תקציב לשנה הזאת של 426 מיליון שקלים שכולל תקציב שוטף, תקציב פיתוח, מימון מקביל של משרד החינוך שזה 11 מיליון, ואני אתייחס לזה, מימון מקביל של המשרד לביטחון פנים ואנחנו מתגברים את כל נושא משטרת התנועה והניידות.

משה גפני: אתה רוצה לומר משהו לגבי משרד החינוך?

ישראל כץ: לגבי משרד החינוך, השנה הזאת, לאחר שפניתי, הרשות נותנת 11 מיליון שקלים ואני חייב באמת לגעת בזה, כי זה קשור גם לדברים שחשובים לך, הרב גפני, ולעוד חברים כאן, דבר שראיתי אתמול בבוקר בבית ספר של החינוך העצמאי ברחובות.

ישראל כץ: הרשות מתקצבת ב-11 מיליון שקלים ומשרד החינוך מתקצב השנה ב-11 מיליון שקלים, אבל הוא הודיע שבשנה הבאה הוא לא יעביר את חלקו במצ'ינג הזה.

יצחק וקנין: הביצוע של הסעיף נמוך מאוד.

ישראל כץ: אני חייב לומר לכם שאני מסייר בערים ובישובים וקבעתי ביקור בעיריית רחובות.

ישראל כץ: שאלו אותי אם אני יכול לבוא חצי שעה קודם כדי לראות כי בדיוק יש טקס ותערוכה בנושא בטיחות בדרכים.

ישראל כץ: אני חייב לומר לכם שהגעתי לבית ספר ברחובות, אני לא זוכר את שמו כרגע, והיה שם גם סמנכ"ל רשת החינוך העצמאי, משנה למנכ"ל, וראיתי שם תערוכה של ילדים מכיתה א' עד הכיתות היותר מתקדמות בנושא הבטיחות בדרכים.

ישראל כץ: אני פשוט נדהמתי.

משה גפני: למה?

ישראל כץ: מהאיכות, מהיכולת ומתשומת הלב שמוקדשת בחינוך העצמאי לנושא הבטיחות בדרכים, כולל ספרים.

ישראל כץ: היה שם הרב שמחה הכהן קוק שהעניק לי גם ספר עם נדמה לי קטעים יומיים או שבועיים שמדברים מתוך המקורות על חשיבות הבטיחות ועל החשיבות ההלכתית של הנושאים האלה.

ישראל כץ: הילדים בתערוכה נותנים בעצמם פתרונות לבעיות של בטיחות בדרכים.

ישראל כץ: זה הדבר שמעבר לכל התשתיות ומעבר לכל הדברים שהם חשובים.

ישראל כץ: החינוך התחבורתי ומגיל קטן הוא הדבר החשוב ביותר.

ישראל כץ: בסוף רוב השגיאות הן טעויות אנוש.

משה גפני: נכון.

משה גפני: היה אצלי בפגישה הרב אורי זוהר שמנסה לקדם מבחינה הסברתית את הנושא של הרכבת הקלה בירושלים.

משה גפני: הוא רוצה להביא בתי ספר חרדים כדי לדעת איך עולים לרכבת הקלה, הם יורדים ממנה.

ישראל כץ: מצוין.

ישראל כץ: אנחנו נשמח לשתף פעולה.

משה גפני: אני אומר לו.

משה גפני: אני הייתי בבית ספר של החינוך העצמאי בעיר אחרת שם הם עשו פרוייקט כזה, הביאו אוטובוס של דן במרכז הארץ עם בובות בתוכו כדי להראות איך נכנסים לאוטובוס ואיך יורדים ממנו.

ישראל כץ: יש שיתוף פעולה מצוין עם האוכלוסייה.

משה גפני: האמת היא שלא מודעים לזה אבל הרמה של בתי הספר החרדים בכל הנושאים היא רמה גבוהה.

ישראל כץ: נוכחתי אתמול שיש תשומת לב מיוחדת שמקדישים לנושא כציווי, כדבר, ואני פשוט התרשמתי בצורה בלתי רגילה.

ישראל כץ: אני מזמין אתכם לבקר שם ולראות את היצירות של התלמידים בתערוכה שזה דבר מדהים.

ישראל כץ: לכן אני מדגיש, מאחר שזה גם חלק מהפרוייקט הזה, של החינוך התחבורתי.

משה גפני: הם עומדים לבטל את זה.

ישראל כץ: עלול להיות כאן ביטול.

משה גפני: שר החינוך יהיה כאן בעזרת השם ביום שני ואנחנו כמובן מעלה את זה בפניו.

ישראל כץ: אין לו בעיה מתקציב של 30 ומשהו מיליארד להקצות 11 מיליון שקלים.

ישראל כץ: בעבר אולי הרשות מימנה את הכל, אבל עכשיו, בסיכומים עם משרד האוצר, סוכם שחלק יבוא כמצ'ינג של המשרדים וברגע שזה הסיכום, זה תקציב המדינה וכך זה בנוי.

ישראל כץ: משרד החינוך, חלקו צריך להיות.

ישראל כץ: אני עוד הייתי קורא להגדיל את הדבר הזה.

ישראל כץ: יוזמות כמו שציינת כאן לגבי הדרך של שימוש ברכבות, כל דבר כזה חוסך חיים בסופו של דבר.

משה גפני: נכון.

משה גפני: אנחנו נעלה את זה.

משה גפני: בעזרת השם הוא יהיה כאן ביום שני.

ישראל כץ: בהחלט.

ישראל כץ: אני חושב שצריך להגביר ולתגבר.

ישראל כץ: זה פרוייקט יוצא מן הכלל שרק אתמול ראיתי דוגמה שלו.

משה גפני: תודה רבה אדוני השר.

משה גפני: אדוני המנכ"ל, אם אתה רוצה, אתה יכול עכשיו להמשיך, אבל אני הייתי מעדיף שקודם תשמע חלק מהדוברים ואחר כך תוכל להתייחס.

גדעון סיטרמן: בהחלט.

יצחק וקנין: אני הערתי לגבי התקציב של הרשות הלאומית לבטיחות.

יצחק וקנין: אני מבין שהתקציב המקורי היה 220 מיליון, אושרו 15, אבל בכל זאת לא נוצלו אפילו 10 אחוזים.

אמנון כהן: הייתה לי הצעה לסדר במליאת הכנסת וקיבלתי תשובות.

אמנון כהן: אני חושב ששר שנבחר לתקופה הזאת הוא שר שמכיר את העניין ולמד את הסוגיה, ויש לך צוות מצוין במשרד, אבל נדע שיש לך שליחות אמיתית להציל את האנשים קודם כל מטעויות שעושים בכבישים.

אמנון כהן: ציינת את הדברים שעושים בבתי הספר אבל זאת יוזמה מקומית ואישית.

אמנון כהן: כאשר רואים דבר טוב, צריך להעתיק אותו גם למקומות אחרים.

אמנון כהן: צריך שנושא ההסברה יהיה בסדר עדיפות עליון כי זה חוסך בעתיד דברים אחרים.

אמנון כהן: מטבע הדברים, בנושאים תחבורתיים, הדברים לוקחים הרבה זמן ואנחנו כמדינה צעירה צריכים ללמוד גם מהעולם איך עושים את הפעילויות או פרוייקטים תשתיתיים בעולם, איך מעתיקים אותם לכאן.

אמנון כהן: נפגשתי עם המנכ"ל שלך גם בוועדה לענייני ביקורת המדינה בשני נושאים חשובים – הרכבת הקלה והרכבת מתל-אביב לירושלים – שהיו אמורים להיות מבוצעים נדמה לי ב-2008.

אמנון כהן: כל התהליך התכנוני וכל התהליך של תקציב לוקח המון שנים.

אמנון כהן: כמו שציינת, אתה יודע שמתקציב תכנון ראשון של 2,5 מיליארד שקלים, פתאום התקציב מגיע ל-7 מיליארד שקלים, כי מדובר בהתייקרויות, אולי בפיצויים ליזם וכל התהליך הזה אורך זמן רב.

אמנון כהן: בצד השני אתה רואה שכאשר אתה משתף אנשי עסקים או גופים עסקיים, הפרוייקטים זזים יותר מהר כי הם יודעים לבצע ויש להם את הניסיון העולמי שהם מביאים והם מביאים שותפים ממקומות אחרים, ואז אתה רואה פתאום שפרוייקט מסוים מקדים את זמנו.

אמנון כהן: אדוני השר, אני חושב שבנושאים תשתיתיים מורכבים כמו רכבת קלה ורכבת מהירה מתל-אביב לירושלים, כל הפרוייקטים שאני רואה כאן בתכנית הפיתוח שלך, הסעת המונים ותחבורה ציבורית, אנחנו כמדינה צריכים לעודד תחבורה ציבורית כי זה למעשה כמו שאמרת גם יפחית את מספר תאונות הדרכים כי יותר אנשים ישתמשו בתחבורה הציבורית.

אמנון כהן: הציבור שלנו למעשה הוא ציבור שאין לו רכב והוא רוצה לחסוך בנסיעה כי לא לכל אחד אין רכב, כך שהציבור הזה זקוק להסעה ההמונית, לרכבת הקלה, לאוטובוסים.

אמנון כהן: לכן צריך לשים כאן את הדגש בנושא הזה.

אמנון כהן: גם הנושא ההפרטה של התחבורה הציבורית - כאשר היה מונופול תקופה ארוכה אבל לאט לאט הם נכנסים להפרטה – אני חושב שגם הוא לא הולך לפי הקצב עליו החלטה הממשלה.

אמנון כהן: צריכים להפריט יותר קווים וכמובן להתאים את הנושא לאופי האוכלוסייה באותה עיר או באותו אזור לה צריך לתת את השירות.

אמנון כהן: יש מקומות בהם יש הרבה מאוד ילדים שצריך להסיע אותם באותו זמן לבתי הספר.

אמנון כהן: נתקלתי גם בתפקידיי הקודמים במצבים בהם ילדים לפעמים עומדים בתחנות, מחכים שהאוטובוס יגיע אבל הוא חולף על פניהם כי הם גרים למשל בסוף השכונה והוא מגיע מלא, דבר שגורם להם לאיחור לבית הספר.

אמנון כהן: גם כאן צריך להדק את הפיקוח ולהוסיף תחבורה במקומות האלה.

אמנון כהן: אין ספק שאדוני השר אתה עושה עבודה מצוינת.

אמנון כהן: אמנם רק התחלת, אבל יש לך כאן תפקיד להציל את הנפשות.

אמנון כהן: המשרד שלך הוא משרד מורכב ביותר והוא חולש על האוויר, על היבשה ועל הים.

אמנון כהן: באמת כל נושא הוא עולם ומלואו.

אמנון כהן: גם נושא של תאונות כאשר אנחנו כל פעם קוראים בעיתון שנמנעה תאונה ברגע האחרון בשדה התעופה כתוצאה מכך שפקח בדיוק ברגע האחרון הבחין במה שקורה.

אמנון כהן: חס וחלילה אם יקרה אסון, אבל מבחינה מקצועית, מבחינה בטיחותית, אנחנו צריכים קודם כל לטפל בזה.

אמנון כהן: הייתי בסיור בשדה התעופה והבנתי שאתם הולכים להעתיק את מקום הפיקוח כי שדה הראייה כנראה כרגע לא מתאימה לעידן החדש ואני חושב שצריך לעשות את זה כמה שיותר מהר כדי לתת את המענה.

אמנון כהן: אני יודע שאתם עושים מאמצים נושא מעמדנו בעולם ויכול להיות שהעתקת מקום הפיקוח למקום אחר יהווה חלק מהפתרון.

אמנון כהן: אדוני השר, אתה לא דיברת על חוסר תקציב, ומכאן אני מניח שאתה מסודר.

אמנון כהן: כל שר בא לכאן ומבקש עוד תקציב.

ישראל כץ: אתה שוכח שאני הייתי בוועדת הכספים שנים רבות ואני יודע מה מועיל ומה לא.

אמנון כהן: אני מרגיש חובה מוסרית להעלות את נושא הרשות לבטיחות בדרכים.

אמנון כהן: בזמנו קודמך לתפקיד, השר מאיר שטרית, רצה לגבות איזושהי אגרה מהציבור על מנת שהתקציב הייעודי יעבור לרשות, אבל אני אז התנגדתי כי אמרתי שהמדינה גובה 24 מיליארד שקלים מהאזרחים כתוצאה מהמיסוי של הרכב, בלו, דלק וכולי, וכי היא יכולה מהסכום הזה להקציב תקציב לרשות ולא צריך להטיל מס נוסף על האזרחים.

אמנון כהן: הובטח לי על ידי האוצר שלא תיעשה החקיקה וכי 550 מיליון שקלים שנמצאים ברשות, יהיו משוריינים ובכל הקיצוצים הרוחביים או קיצוצים כאלה ואחרים, בתקציב הזה לא יגעו.

אמנון כהן: צר לי אדוני השר, אבל אני רואה שנוגעים בתקציב הזה.

אמנון כהן: אני מרגיש חובה מוסרית להעיר את ההערה הזאת, כי אם יש הסכמה, צריך לעמוד בה.

אמנון כהן: יש התחייבות שאם התקציב הזה יועבר אליהם בפעילות מונעת שהם עושים, מספר תאונות הדרכים ירד.

אמנון כהן: בזמנו קיבלנו את דוח ועדת שיינין שעשתה עבודה מצוינת והוצג בפנינו גרף שהראה ירידה במספר תאונות הדרכים ובמהלך חמש השנים, במידה שיקבלו את כל התקציבים ותיעשה כל הפעילות הזאת, מספר התאונות ירד למחצית.

אמנון כהן: כמובן שהפעילות היא פעילות מורכבת והיא צריכה להיעשות אתכם ביחד, עם התשתיות וכולי.

אמנון כהן: אם אנחנו נמנע את התקציב, הנושא ייפגע במכלול הכולל.

אמנון כהן: אני אומר שהחינוך צריך לתת את החלק שלו, אתה צריך לתת את ריבוד הכבישים, לעשות כמובן את המסלולים החדשים, אבל הוא בפעילות שלו, במחקר שנעשה, אמרו שכתוצאה ממנה מספר התאונות יקטן.

אמנון כהן: אולי צריך לעשות מאמצים נוספים כדי לגייס לרשות את התקציב הנוסף, כך שאם יה להם פרוייקטים, הם יוכלו לבצע אותם עד הסוף.

משה גפני: כאשר דיברת על תלמוד התורה ברחובות, מביא לי העוזר שלי מידעון לזהב ושלחו לי אותו.

משה גפני: זה מידעון על הפעילות הזאת של הבטיחות בדרכים.

משה גפני: בכלל, יש סטיגמה על תלמידי התורה של החינוך העצמאי.

אמנון כהן: ומעיין החינוך התורני.

משה גפני: אני מתכוון גם לזה.

משה גפני: כשאני אומר חינוך עצמאי, אני מתכוון גם לזה.

משה גפני: גם בחוקים שאני מביא, זה תמיד יחד.

משה גפני: הסטיגמה היא שלא עושים שם שום דבר אלא רק מתפללים, וזה חשוב מאוד שמתפללים, הלוואי והיו מתפללים גם בבתי הספר הממלכתיים, אבל מסתבר שעושים פעילות שצריך ללמוד ממנה.

ישראל כץ: היושב-ראש לא חושד בי.

משה גפני: לא, להפך.

משה גפני: אצלך אני מרגיש בבית ולא אצל כל השרים אני יכול להגיד את מה שאני אומר עכשיו אצלך.

ישראל כץ: אני חייב לציין שהתרשמתי בצורה מאוד מאוד רצינית מכך שמדובר בדבר שיטתי שמוגדר כדבר ערכי ופועל ממש לכל רוחב החינוך.

ציון פיניאן: אני עוקב מקרוב אחר הנעשה במשרד בתקופתו של השר ישראל כץ ואני מאוד מאוד מכיר ומוקיר את הפעילות שלו.

ציון פיניאן: אני רוצה לשאול האם נשארו עוד כבישים אדומים שלא טופלו בארץ?

ציון פיניאן: אני מתייחס לכבישים שהוכרזו ככבישים אדומים.

משה גפני: אמרת משנת 2000?

ציון פיניאן: משנת 2000 אין תקציב למיגון אוטובוסים.

ציון פיניאן: כך נמסר לי.

ציון פיניאן: אנחנו מאוד מאוד רגישים לנושא של הילדים, אני מבקש התייחסות לזה.

יעקב גיל: אני קודם כל רוצה לברך את כבוד השר שנכנס לתפקידו ומביא רוח חדשה למשרד.

יעקב גיל: אנחנו, מגמה ירוקה, ארגון שמבוסס על סטודנטים ברחבי הארץ, אלפי סטודנטים, שאחד הדגשים שלנו הוא שיפור התחבורה הציבורית מתוך הבנה שזה נושא ראשון במעלה מבחינה כלכלית וחברתית.

ישראל כץ: אגב, יש עוד הרבה נקודות.

ישראל כץ: אני דיברתי באופן כללי.

ישראל כץ: יש לנו משנה סדורה בתחום התחבורה הציבורית והיא בסדר עדיפות גבוה מאוד.

יעקב גיל: ראיתי העתק החוברת וגם שם חסרות כמה התייחסויות לכל נושא האוטובוסים ולמערך האוטובוסים.

יעקב גיל: בעצם היום נוצר מצב לאור עלייה מתמדת בתעריפי התחבורה הציבורית.

ישראל כץ: עכשיו מנענו את העלייה.

יעקב גיל: יש עדכון.

יעקב גיל: זה נקרא עדכון.

ישראל כץ: לא, עכשיו אין העלאה.

משה גפני: בבוקר קראתי את עיתון יתד נאמן ושם נאמר שאתה לא נותן שתהיה עלייה ב-1 ביולי.

יעקב גיל: זאת בשורה טובה.

ישראל כץ: תתחיל לקרוא יתד נאמן.

יעקב גיל: כנראה שצריך לפרסם את זה יותר.

יעקב גיל: נושא נתיבי תחבורה ציבורית, למעט נתיב תחבורה ציבורית בחיפה שהשקיעו בו הרבה, לא היה שיפור בנושא של מתן עדיפות לאוטובוסים ולשחרר את הדרך לאוטובוסים כדי שייסעו מהר יותר ויגיעו בזמן, אז גם הציבור יראה בהם אלטרנטיבה.

יעקב גיל: נושא קריטי נוסף הוא נושא הקישוריות.

יעקב גיל: מדברים על זה כבר שנים ואנחנו מלווים את הנושא הזה מספר שנים.

יעקב גיל: היום יש בעיה קשה כאשר מישהו רוצה לנסוע ממקום למקום, אין תאימות בזמנים, אתה יכול להגיע מתל-אביב לירושלים או ההפך, להגיע לתחנה המרכזית וזהו, בעצם נגמרה דרכך בלילה או שאתה צריך לחכות זמן רב במהלך היום עד לאוטובוס הבא.

יעקב גיל: בעצם הציבור נוטש את התחבורה הציבורית וגם כאשר יקומו רכבות, וזה ייקח עוד הרבה מאוד שנים, אנחנו עושים היום איזשהו נזק.

יעקב גיל: אנחנו מכריחים את הציבור לעבור לרכב פרטי ואז נצטרך לסלול עוד ועוד כבישים ומדינת ישראל קטנה, אין מספיק מקום ויש לזה נזקים ברורים לכולם.

יעקב גיל: בעצם אנחנו מרגישים שאין לנושא הזה מספיק משקל גם בעניין התקציבי וגם ברמת הביצוע.

יעקב גיל: אנחנו רואים טוב מאוד איך פרוייקטים של כבישים מבוצעים יחסית מהר ובזמן, אבל פרוייקטים של תחבורה ציבורית, במיוחד אוטובוסים, משתרכים מאחור ואנחנו דורשים שינוי משמעותי בנושא הזה.

ישראל כץ: מאחר שלא התייחסתי לנושא הזה, ברשותך, בנושא הזה אני אגע בכמה מלים עכשיו.

ישראל כץ: יש שני דברים שניתנים לטיפול באופן מיידי כאשר דבר אחד בו ניסו לטפל בעבר אבל לא הצליחו וזה נתיבי התחבורה הציבוריים, לפנות אותם מרכב פרטי, כך שזה לא יהיה בגדר המלצה בלבד.

יעקב גיל: כולל אכיפה.

ישראל כץ: ודאי, כולל אכיפה.

יעקב גיל: זה לא קיים.

ישראל כץ: לפנות זה באמצעות אכיפה, אכיפה שלא תעכב.

ישראל כץ: הבעיה העיקרית שם היא שאם אתה עושה אכיפה באמצעות זה שאתה עוצר באותו רגע, אתה עוצר את התנועה.

ישראל כץ: אולי אכיפה אלקטרונית, אבל אנחנו דנים בדבר הזה.

ישראל כץ: גם בתחום התחבורה הציבורית יש תוכניות.

ישראל כץ: כאשר נכנסתי לתפקידי, הראו לי איך הולך להיכנס הכרטיס החכם, איך הולכים לשלט בשילוט אלקטרוני את כל התחנות, איך הולכים לעשות בתוך שנה – וכבר עברו חודשיים – מהפכה בכל התחבורה הציבורית בתל-אביב, שינוי התחנות, הקווים וכל שאר הדברים, איך הולכים לעשות את כל אחד מהדברים, אלא שהתחושה שלי היא שאם אני לא אהיה ערני ואוודא את ביצוע הדברים, יכולות לעבור עוד חמש שנים ועוד חמש שנים.

ישראל כץ: אני מתכוון לוודא שהתוכניות היפות האלה גם ייבדקו ויותאמו וגם יבוצעו.

ישראל כץ: הכוונה שלי לוודא ביצוע של כל הדברים האלה, ואם יש לכם רעיונות, אתם מוזמנים לבוא אלי ולהיפגש.

ישראל כץ: בהחלט אתם קהל ערני שעוסק בנושא הזה ואני אשמח לקבל את ההערות שלכם.

אמין פארס: אני מארגון מוסאווא, ארגון לזכויות אזרחים ערבים.

אמין פארס: אדוני היושב-ראש, אדוני השר, מנית מספר פרוייקטים לתפארת, אבל אני מייצג כאן את הנושא של התחבורה ותקציב התחבורה שמיועד לישובים הערביים, לאוכלוסייה הערבית, ואני עברתי על הצעת התקציב ובניגוד לשנים קודמות לא ראיתי מה המשרד הולך להקצות לישובים הערביים.

אמין פארס: אני יודע שבשנת 2008 התקציב שיועד לכבישים עירוניים – ואני שם דגש על כבישים עירוניים, כי כבישים בין-עירוניים משרתים את כולם - בתוך הערים, ואני מתייחס לישובים הערביים כי אני חושב שידוע לכולם שהמצב שם הוא הכי רע במדינה.

אמין פארס: בשנת 2008 התקציב קוצץ מ-100 מיליון שהיה בשנת 2007 ל-70 מיליון והשנה, בהצעת התקציב, אני לא רואה אפילו אזכור מה עומד המשרד לשים מתוך 4.7 מיליארד שקלים שעומדים לרשותו עבור הישובים הערביים.

ישראל מלאכי: האוטובוסים הממוגנים ביהודה ושומרון מחולקים לתחבורה ציבורית ואוטובוסים של המועצות, כאשר אוטובוסים של המועצות משרתים את התלמידים ואת התושבים בזמן שאין תחבורה ציבורית.

ישראל מלאכי: בעת מתח ביטחוני, זה מהווה איום מתמיד ואנחנו זוכרים את הפיגוע בכפר דרום ואת ניסיונות הפיגוע בנצרים.

ישראל מלאכי: לזה מתווספת בעיה נוספת והיא תו תקן חדש אירופאי שנכנס בחודשים הקרובים לאוטובוסים שהמדינה מאמצת כאשר רק אוטובוסים כאלה, עם תו תקן כזה, יירכשו וייסעו בארץ.

ישראל מלאכי: התו הזה בעצם מעלה את רף המיגון בצורה קיצונית ולמעשה תוך שנה אי אפשר יהיה לרכוש אוטובוסים שימוגנו.

ישראל מלאכי: צריך לתת פה את הדעת, צריך לשלב זרועות בין המשרדים וצריך שיהיה משרד שייקח אחריות ויוביל את המהלך הבין-משרדי הזה ולתקצב את המיגון באופן דחוף.

דוד עזר: הממשלה הקודמת אישרה קיצוץ עמוק של 200 מיליון שקלים בתקציב הרשות ואנחנו מאוד מעריכים את רצונו של כבוד השר כץ שיחזיר לנו חלק מהקיצוץ.

דוד עזר: למרות ההחזרה, עדיין משיתים עלינו קיצוץ רוחבי כולל ההשתתפויות שלנו במשרדי ממשלה אחרים.

דוד עזר: זה מביא אותנו למצב שאנחנו בעצם בשנת 2009 בתקציב של 350 מיליון שקלים פלוס 30 מיליון בהרשאות ועוד 40 מיליון שקלים מהשתתפויות של המשרד לביטחון פנים ומשרד החינוך.

דוד עזר: בשנת 2010 התמונה אפילו פחות טובה כאשר אז מדברים רק על 334 מיליון שקלים במזומן ורק על 10 מיליון שקלים בהרשאות, כאשר לגבי הנושא של ההשתתפויות עדיין לא מובטח שום דבר.

דוד עזר: אם המצב יישאר כך, זה אומר – אני לא אפרט כרגע את כל הפעילויות – נצטרך לקצץ בפעילויות, ואני שמח שכבוד השר אתמול היה ברחובות וראה איזה פעילויות מבורכות אנחנו עושים, כולל גם במטות הבטיחות בערים, וחבל מאוד שבגלל היעדר תקציב לא נוכל לעשות אותן.

אריק טפירו: אני רוצה להצטרף למברכים את השר החדש ואת הצוות שנכנס למשרד.

אריק טפירו: אני חושב שהמשרד עושה עבודה טובה.

אריק טפירו: לפני שאני אתייחס לתקציב, אני חייב להתייחס להחלטה של הוועדה לתכנון שהתקבלה אתמול, שאדוני השר התייחס אליה, בנושא של הקו המהיר לירושלים.

משה גפני: דרך אגב, הם טוענים שהעלות לא משתנית כתוצאה מההחלטה הזאת.

ישראל כץ: אני אומר לך מה העלות.

ישראל כץ: שקלתי כי אני נוטה מאוד לכיוון הירוק.

ישראל כץ: העלות היא שהקו הזה לא יבוצע לעולם.

ישראל כץ: ברגע שיהיה שינוי עכשיו, אין קו לירושלים.

ישראל כץ: זאת המשמעות.

ישראל כץ: אחרי שנים על שנים ועלויות, פשוט לא יהיה שום דבר ואת זה צריך להבין.

ישראל כץ: אני הבנתי בדיוק מה הדילמה בדבר הזה.

אריק טפירו: בהקשר הזה אני חייב להתייחס להערת השר.

אריק טפירו: הפרוייקט עצמו הגיע כבר לנקודת אל חזור.

אריק טפירו: הרי לא יקברו את הפרוייקט.

ישראל כץ: כשאתה תהיה שר תחבורה ותצטרך לשקול, אתה תגדיר מהו אל חזור ומה זה פרוייקט שיבוצע או לא יבוצע.

ישראל כץ: כל שינוי תוואי כאן, זה דבר שיידון שנים בעלויות הולכות וגוברות ולכן הוא גם לא יבוצע.

אריק טפירו: אני רוצה להתייחס לנקודות אחרות שנאמרו.

אריק טפירו: העיכובים שנגרמו בקידום הפרוייקט, לא נגרמו בגלל הירוקים, אלא בגלל הרכבת שפשוט לא כללה במסגרת התכנון פתרונות לעודפי עפר, שטחי התארגנות, דרכי גישה וכולי.

אריק טפירו: תוכניות שהיו מחויבות במסגרת ההליך הסטטוטורי, לא נלקחו בחשבון.

אריק טפירו: לצערי אדוני השר, לא מדובר בדרכי עפר כי אם בדרכים של ממש שהן סלולות בלב שטח שהוא ערכי, במיוחד שקיימת חלופה שהיא מציעה גם לבטלן.

ישראל כץ: אני חייב להעיר כאן הערה.

ישראל כץ: אני ביקשתי לשנות את החוק בחוק ההסדרים כדי לאפשר לי להטיל על גופים אחרים לבצע הקמת תשתיות של רכבת, ולא רק בחברת הרכבת.

ישראל כץ: התברר בעבודה טובה מאוד של אנשי היועץ המשפטי לממשלה, אנשי משרד המשפטים, שהחוק הזה קיים ואני מוסמך, באישור הממשלה, להטיל על חברות אחרות להקים את התשתיות ואני אפילו מוסמך להטיל הפעלה, אבל את זה אנחנו לא עושים.

ישראל כץ: אין לנו בעיה שהחברה הקיימת תפעיל.

אריק טפירו: אני רוצה לומר גם כמה דברים טובים לגבי המשרד.

אריק טפירו: אני רוצה קודם כל לברך על הגידול הדרמטי בתקציב המשרד.

אריק טפירו: אם בשנת 2000 זה היה בערך 5 מיליארד שקלים או קרוב ל-5.5 מיליארד שקלים, הרי שהיום מדובר על למעלה מ-11 מיליארד שקלים ואני חושב שהמהלך הזה הוא מהלך נכון.

אריק טפירו: אני חושב שכן חשוב לעשות ניתוח הרבה יותר מעמיק של תקציב המשרד ואם השר והצוות דיברו על חשיבות התחבורה הציבורית, עידוד התחבורה הציבורית ושיפור רמת השירות בתחבורה הציבורית, חייבים למצוא ביטוי תקציבי לנושאים האלה במסגרת התקציב.

אריק טפירו: אם התקציב עצמו מדבר על למעלה מ-5 מיליארד שקלים לטובת תשתית של כבישים ברשת העירונית והבין-עירונית ולמעלה מ-3 מיליארד שקלים בסך הכולל לתחבורה הציבורית, שזה כולל גם רכבת ישראל, גם מסילת ברזל וגם מערכות להסעת המונים, חשוב באמת, לפי הניתוח שגם השר הציג, למצוא את התקציבים הייעודיים לטובת תחבורת האוטובוסים בהקשר הזה.

אריק טפירו: כמו שהמנכ"ל אמר, יש לא מעט תוכניות ותוכניות טובות שזוכות גם לברכת הארגונים בהקשר של שיפור רמת השירותים לקראת אינטגרציה בין המערכות.

אריק טפירו: הנושא של אגרות גודש שלא דיברו עליו, הנושא של הקמת רשות תחבורה מטרופולינית שלא קיבלה כרגע התייחסות, הנושא של שבילי אופניים, חשיבות המרחב הציבורי של הולכי הרגל שגם צריך לקבל ביטוי.

אריק טפירו: אלה נקודות שחשוב שהשר תדע לגביהן.

יעקב אדרי: אני מצטער שלא הייתי בתחילת הדיון, אבל אני רוצה לברך את שר התחבורה ישראל כץ שאני מכיר אותו שנים, עבדתי אתו בשיתוף פעולה מלא בכל מיני נושאים ואין לי ספק שהוא ימשיך וייתן תנופה.

יעקב אדרי: בקיצור, השר הוא – מותר לומר – הבולדוזר הנכון במקום הנכון.

ישראל כץ: לגוף המפרסם הזה קרתה טרגדיה.

ישראל כץ: אנחנו עומדים בינתיים מתחת לרף המבוקש.

ישראל כץ: אני מקווה שהם לא יצטערו מדיי אם נצליח.

יעקב אדרי: שלא תרד מתחת לסף התחתון.

יעקב אדרי: בעניין הזה אני מאוד מבקש כי הנושא הזה מאוד חשוב וצריך לנהל את המאבק.

יעקב אדרי: אנחנו נסייע לך בעניין הזה, אבל לא יתכן שיהיה קיצוץ כל כך גדול ואנחנו רואים את זה והוא ממש בולט.

יעקב אדרי: אולי תבדקו את האפשרות לתת יותר סמכויות לראשי הערים בנושא חניות, לתת להם סמכויות שקשורות אליכם על מנת לפשט דברים ולאפשר פיתוח הרשויות המקומיות בנושאים שקשורים לתחבורה.

משה גפני: לפני שאתם משיבים, גם אני רוצה לקחת חלק בדיון ולומר שאני מצטרף לדבריו של חבר הכנסת אדרי.

משה גפני: מהניסיון שלי עם השר ישראל כץ בתפקידיו הקודמים, מה שהוא אמר שהוא יבצע, הוא יבצע.

משה גפני: לכן אני היום קצת יותר רגוע מכיוון שהיו הבטחות רבות בעבר על נושאים שונים שקשורים למשרד התחבורה, חלקם בוצע וחלקם לא בוצע ואני לא רוצה לומר איזה חלק בוצע, אם זה החלק הקטן או לא, אבל חלקם לא בוצע ועד היום אנחנו מדברים על אותם דברים.

משה גפני: אני מקווה אדוני השר שכפי שבתפקידיך הקודמים עשית את מה שאמרת, גם כאן זה יקרה בגלל שכאן מדובר בדברים מאוד מהותיים שנוגעים גם לחיי אדם וגם בנושא המרכזי שמשרד התחבורה מופקד עליו מבחינת התשתיות.

משה גפני: אני רוצה להתייחס לתחבורה הציבורית.

משה גפני: שוב, אני חוזר לעיתונות החרדית שם קראתי בימים האחרונים שהארגון שעוסק בקווי מהדרין דורש להכניס לחוק ההסדרים – כך מופיע בכל העיתונות החרדית – את הנושא של הפרטת התחבורה הציבורית כדי שזה יתבצע מהר.

משה גפני: נפגשו אתי המזכירים שלהם ושאלתי אותם מה להם ולהפרטת התחבורה הציבורית כי אתם הרי עוסקים בקווי מהדרין ולמה הנושאים המקצועיים של תחבורה ציבורית נוגעים אליהם.

משה גפני: הם אמרו שזה נוגע ועוד איך, כי אם המציאות היא שיש בעיה בתחבורה הציבורית, אז יש צפיפות באוטובוסים והמשמעות של העניין היא לגבי גברים ונשים, והם רוצים שהתחבורה הציבורית תהיה תחבורה מסודרת, טובה, יעילה ולא צפופה.

משה גפני: אני אומר לך אדוני השר שאלה הם מעשים שקורים כל יום ומשרד התחבורה לא מתמודד עם העניין הזה.

משה גפני: אני לא יודע מה לעשות עם זה, אבל אם אתה תעבור על הפרוטוקולים של הכנסת ותראה את מה שנעשה כאן בעניין הזה, תראה שכל הזמן אומרים שיהיה בסדר ואנחנו עושים, אבל עד שזזים עובר זמן.

משה גפני: לא יודע, צריך לתת דחיפה לנושא הזה והוא לא כל כך מסובך.

משה גפני: אמרתי לך שזמן רב אנחנו מדברים על קו 422 שהוא יוזמה של משרד התחבורה, שיהיה קו מפרדס-כץ לירושלים כדי שלא ייכנס לבני-ברק הצפופה, אבל מדברים ומדברים.

ישראל כץ: אני מבקש את אנשי המשרד לענות לפי הנושאים השונים.

ישראל כץ: נראה לי שהרבה מהדברים נוגעים לתחבורה הציבורית ואני מבקש מאלכס לנגר לתת גם רקע וגם להתייחס לנקודות שהועלו כאן בדגש על התוכניות.

אלכס לנגר: עלו הרבה נושאים ואני אנסה לענות על כולם.

אלכס לנגר: אנחנו בתחבורה הציבורית עשינו שינוי מבני וחבר הכנסת כהן התייחס לזה קודם.

אלכס לנגר: אנחנו שמנו לעצמנו יעד עד סוף 2008 להגיע למצב בו רבע מהפעילות בענף תעבור אל מפעילים חדשים פרטיים.

אלכס לנגר: השגנו את היעד הזה ואנחנו מקווים שתוך שנתיים-שלוש הקרובות נגיע למצב ש-40 אחוזים מכלל הפעילות בענף תהיה בידיים של מפעילים חדשים, של עשרה מפעילים חדשים נוספים על המפעילים ההיסטוריים.

אלכס לנגר: בעניין הזה גם הצלחנו לבצע את זה בלוח זמנים שקבענו וגם הוכחנו שאפשר להשיג הישגים על ידי הפחתת מחיר ושיפור השירותים ולהעלות את מספר המשתמשים באותם אשכולות שהופעלו.

אלכס לנגר: זה היה תהליך לא פשוט ולא קל אבל אני לא מכיר עוד שינוי מבני משמעותי בתחבורה בכלל שהתרחש כמו שזה התרחש בתחבורה הציבורית.

אלכס לנגר: אני מזכיר לך שזה התרחש בהסכמה והצלחנו גם לעשות שינויים וגם להגיע להסכמות גם אם מפעילים.

אלכס לנגר: השגנו את היעד הזה ואנחנו נמשיך ונשיג את היעדים הבאים ונמשיך לערוך את השינויים המבניים האלה.

אלכס לנגר: מה לעשות, כאשר עושים שינוי מבני, השינוי הוא לא רק במפעילים נוספים אלא השינוי המבני צריך להתרחש לא רק בסקטור הפרטי אלא גם בסקטור הציבורי.

אלכס לנגר: חלק מהדוברים התייחסו לזה.

אלכס לנגר: השינוי הוא גם שינוי מבני בסקטור הציבורי, לארגן רשויות של תחבורה ציבורית ודיברו כאן על שיתוף השלטון המקומי.

אלכס לנגר: אנחנו רוצים להקים רשויות אזוריות מטרופוליניות.

ישראל כץ: זה היעד שלנו, להקים רשויות תחבורה.

אלכס לנגר: אני חושב שאחת ההנחיות הראשונות ששר התחבורה נתן לנו הייתה לקדם את הדבר הזה של הרשויות.

אלכס לנגר: יש לנו גם פרוייקט משותף עם האיחוד האירופי שמממן לנו פרוייקט סיוע על מנת לעזור לנו להקים רשויות תחבורה ציבורית, גם ברמה הארצית וגם ברמה המטרופולינית.

אלכס לנגר: יש לנו ועדת היגוי בין-משרדית, כולל משרד האוצר, משרד המשפטים, נציבות שירות המדינה, על מנת שנרים את המטלה הזאת.

אלכס לנגר: אחד הדברים שאנחנו מתמודדים אתם – וכאן אני לא מסכים לדברים שאמר היושב-ראש – זה לגבי תחבורה ציבורית מגזרית.

אלכס לנגר: אנחנו בהחלט עושים מאמץ בכל מגזר לתכנן לצרכים המיוחדים של המגזר, ובאמת תיארת את הבעיות במגזר החרדי.

משה גפני: יש דברים שהם מגזרים, אבל למה צריך לקרוא לזה כך במקרה הזה?

משה גפני: אני לא אוהב את המילה מגזרי.

משה גפני: מגזרי הוא טוב כאשר אתה מדבר למשל על חתונה של אדמו"ר ואז פתאום נוסעים רבים לחתונה ויש שיבוש מבחינת התחבורה השוטפת.

משה גפני: אבל כאשר יש קו תחבורה מצפת לבני-ברק או מירושלים לבני-ברק, זה לא מגזרי אלא זה קו רנטבילי שצריך לעשות אותו.

ישראל כץ: הוא מדבר על המאפיינים.

משה גפני: במקרה זה חרדי.

משה גפני: אני גאה להיות חרדי, אבל אני לא אוהב שאומרים עלי שאני מגזרי.

משה גפני: יש קו תחבורה, הוא רנטבילי, צריך לבצע אותו, במקרה נוסעים בו חרדים אבל יש נוסעים רבים בקו הזה.

אלכס לנגר: אולי הניסוח הוא לא טוב.

אלכס לנגר: אני מדבר על המשתמשים השונים שיש להם מאפייני התנהגות שונים מביאים לזה שצריך לתפור להם רמת שירות מיוחדת.

רונית תירוש: מה?

משה גפני: קו תחבורה.

רונית תירוש: הפרדה?

משה גפני: לא.

אלכס לנגר: לא לזה התכוונתי.

משה גפני: סיפרתי קודם שאשתי נסעה מאופקים, האוטובוס לא עצר וזה היה האוטובוס האחרון, והיא הייתה צריכה לישון באופקים.

ישראל כץ: אלכס, תן דוגמה אחרת למה שאנחנו הולכים לעשות במגזר הדרוזי.

אלכס לנגר: נכון.

אלכס לנגר: בהנחיית השר אנחנו עושים תוכנית פריסת תחבורה ציבורית ביישובי הדרוזים, חלקה בגליל, והם לא מקבלים בכלל שירות של אוטובוסים.

ישראל כץ: גיליתי לגבי רמת השירות והתחבורה הציבורית לגבי המגזר הדרוזי, שאם מקובל שעל כל אלף אנשים יש חמישה נוסעים ביום, נדמה לי ששם זה חצי נוסע בממוצע.

ישראל כץ: יש ישובים שהם לא ליד הדרכים הראשיות ואין שם כמעט תחבורה, ואז הם צריכים לשלם לכל מיני חאפרים והנשים לא יכולות לצאת לעבודה.

ישראל כץ: אגב, הוריתי גם להכין תוכנית למגזר הערבי בכללותו.

אלכס לנגר: יש בעיות בישובים האלה שבגלל פלישות לזכות הדרך, אוטובוס אפילו לא יכול להיכנס כי אין כביש רחב מספיק או אין איזה מסוף שמאפשר לאוטובוס להיכנס, לתמרן ולצאת.

אלכס לנגר: את כל זה צריך לתקן ולסדר ולראות מי רוצה לנסוע ולאן הוא רוצה לנסוע או לאיזה מקום עבודה נוסעים התושבים ומה היעד הנחוץ להם.

ישראל כץ: איך מתמודדים עם העובדה – הרב גפני לא רוצה לקרוא לזה מגזר – שציבור חשוב כמו הציבור החרדי, יש לו מאפיינים של סופי שבוע לפני ואחרי השבת?

ישראל כץ: אז יש ביקוש גדול והאוטובוסים נראה לי שהם לא מתאימים את עצמם לצורך מתן השירות ללקוחות ואלה קודם כל הלקוחות שלהם שמרבים להשתמש בשירותים שלהם, וכן ירבו.

אלכס לנגר: אני רוצה להתייחס לדוגמה שהרב גפני העלה, קו 442.

אלכס לנגר: לא יכולנו להוציא אותו למכרז עד היום בגלל מערכת הסכמית שהייתה לנו עם המפעילים לגבי התחרות.

אלכס לנגר: לא יכולנו, הייתה לנו חוות דעת משפטית שלא אפשרה זאת.

אלכס לנגר: רק עכשיו אנחנו יכולים לעשות את זה וגם קיבלנו הוראה לעשות את זה במיידי.

משה גפני: אני יודע.

משה גפני: ההוראה מוכרת לי.

אלכס לנגר: אני מסתכל על הנתונים הצפויים בקו כזה שהוא קו חשוב והוא ייתן מענה לחלק גדול מהנוסעים לרמת-גן, לבני-ברק, לירושלים, והקו הזה שהמפעיל צריך סדר גודל של 15-20 אוטובוסים בימי חול להפעלה, בסוף השבוע צריך 100 אוטובוסים.

אלכס לנגר: כלומר, מקדם של אחד לחמש.

אלכס לנגר: בתחבורה הציבורית יש רזרבות שמתגלגלות בין 3 ל-5 אחוזים.

משה גפני: למה זה צריך לעניין אותי בכלל?

אלכס לנגר: אתה דורש מאתנו נכונות ליצור מכרזים וצריך ליצור את התמריצים הנכונים ואת ההיערכות הנכונה שמפעיל יוכל להחזיק רזרבות בסדר גודל כזה.

אלכס לנגר: זאת רזרבה עצומה וצריך לאזן את הפעילות.

משה גפני: מותר לכם לומר שאין לכם יכולת להתמודד עם זה.

אלכס לנגר: לא, לא אמרנו.

משה גפני: אתם לא מתמודדים.

אלכס לנגר: למה לא?

משה גפני: אני אומר לך.

משה גפני: את התשובה הזאת אני שומע במשך שנים כבר.

משה גפני: יוצא אוטובוס ממודיעין עילית, אומרים שבימי החול נוסעים עשרה אוטובוסים ובימי שישי צריכים לנסוע מאה אוטובוסים ואין לחברת סופרבוס כל כך הרבה רזרבות.

משה גפני: אותו הדבר אומרים על אגד, אותו הדבר אומרים בכל מקום.

משה גפני: אין מענה.

משה גפני: אני אומר לך שיש שיפור, אני לא מתעלם מהעובדה הזאת, אבל אין מענה בגלל התשובה הזאת.

משה גפני: מותר לכם לבוא ולומר שאין לכם יכולת להתמודד עם זה ושאתם לא יכולים לעשות מכרז שבו חברה תצטרך להחזיק שמונים אוטובוסים ברזרבה כאשר בימי החול אין לה צורך באוטובוסים האלה.

משה גפני: מותר לכם לומר את זה אבל תאמרו את האמת.

משה גפני: אין יכולת להתמודד עם התופעה הזאת שאין ציבורים כאלה שנוסעים בימי שישי ובמוצאי שבת כאשר בימי החול הלחץ הוא פחות גדול ולכן צריך להחזיק אוטובוסים ברזרבה.

משה גפני: אין את זה.

משה גפני: מותר לומר את זה.

משה גפני: יש דברים יותר קשים מהדברים האלה, יש דברים של מדיניות, של ביטחון, של יחסי החוץ.

משה גפני: יש דברים שאנחנו מסתכלים לאנשים בעיניים ואומרים שלא יכולים להתמודד, אבל תאמרו.

אלכס לנגר: אדוני היושב-ראש, אנחנו כן יכולים וכן מתמודדים.

אלכס לנגר: אני חושב ששיפרנו.

משה גפני: זה נכון.

אלכס לנגר: שיפרנו את השירותים בצורה דרמטית.

אלכס לנגר: עצם השימוש הגובר בתחבורה הציבורית, מעיד על זה שהשירותים זמינים יותר לציבור.

אלכס לנגר: כך לדוגמה, אם אנחנו מדברים בתחבורה הציבורית שבין בני-ברק לירושלים, אנחנו עשינו מהפך דרמטי בתחבורה הזאת ועוד נשפר ונשפר אותה.

אלכס לנגר: אני מזכיר לך שיש לנו סדרת חסמים ולא רק עם חברת האוטובוסים אלא יש מחסור בתשתיות בעיר בני-ברק ועוד כהנה וכהנה מרכיבים.

משה גפני: זה לא הוגן.

משה גפני: הרי קו 422, לא כולם יודעים את זה, אחד מהיעדים שלו הוא פשוט לנסוע מפרדס כץ לירושלים דרך כביש גהה ולא להיכנס לבני ברק הצפופה.

משה גפני: למה אתה אומר שיש בעיית תשתיות?

משה גפני: אתם יוצרים את בעיית התשתיות.

ישראל כץ: זה הולך להתבצע.

משה גפני: בסדר, אבל שנה וחצי שמשרד התחבורה מדבר על זה ואתה אומר לי עכשיו תשתיות.

משה גפני: הרי בגלל התשתיות החלטתם לעשות את זה.

משה גפני: רק קיבלת את יושבות-ראש הוועדה וזה כבר עומד להתבצע.

משה גפני: זה בגלל שאתה שר התחבורה.

אלכס לנגר: אדוני היושב-ראש, ציינת שהשינוי הזה הוא שינוי שאנחנו תכננו אותו.

משה גפני: נכון.

אלכס לנגר: לא מישהו אחר הציע אותו.

אלכס לנגר: תן לנו קרדיט.

משה גפני: לא, משרד התחבורה מבחינתי, אתם אנשים טובים, אתם אנשים מקצועיים, אבל אתם עובדים לאט מדיי.

משה גפני: אתם אומרים שיש הסכמים אבל את הציבור ההסכמים לא מעניינים.

אלכס לנגר: את ההסכמים הבאנו לכאן לוועדת הכספים.

משה גפני: אני לא הייתי היושב-ראש כי אם הייתי היושב-ראש, לא הייתי מאשר את זה.

אלכס לנגר: אבל תמכת.

משה גפני: לא תמכתי.

אלכס לנגר: כן.

אלכס לנגר: תמכת.

אלכס לנגר: לגבי צי האוטובוסים שלנו.

אלכס לנגר: הם החדישים בעולם ואנחנו במקום ראשון באירופה מבחינת גיל האוטובוסים שלנו.

אלכס לנגר: כבר אנחנו מכניסים טכנולוגיות חדשות.

אלכס לנגר: לגבי כרטיסים חכמים ושילוב.

אלכס לנגר: כבר היום 400 אלף כרטיסים חכמים נמצאים בשימוש של הציבור שרכש אותם.

אלכס לנגר: באמצע השנה הבאה אנחנו מקווים להיות כבר עם פריסה מלאה בתחבורה הציבורית, כולל אגד שהיה בפיגור מסוים ועכשיו הוא עובד להשלים אותו.

אלכס לנגר: יש לנו התחייבות של אגד כבר להיות בסוף השנה הזאת עם פרוייקט מוכן בירושלים.

ישראל כץ: תסביר איך הדרך בה עובד הכרטיס החכם.

אלכס לנגר: הכרטיס החכם הוא בעצם כרטיס שפעם אחת מזהה את הנוסע, הוא אישי עם תמונה של הנוסע, הוא יכול לצבור בתוכו כסף והוא יכול לשמש בו זמנית לשמונה תוכניות שונות.

אלכס לנגר: כלומר, הנוסע יכול לקנות תוכניות נסיעה אצל שמונה מפעילים שונים וכל פעם שהוא יעלה לאוטובוס, הוא יעלה אתו.

משה גפני: זה כמו ה-EASY PARK.

אלכס לנגר: לא.

אלכס לנגר: זה כרטיס אלקטרוני.

אלכס לנגר: יש לו עיצוב מיוחד.

קריאה: זה המקום היחיד בעולם שצריך למלא.

ישראל כץ: אלכס, תאמר איזה שילוב של שירותים ניתן.

משה גפני: נכון להיום מה הכרטיס הזה משלב?

אלכס לנגר: בכרטיס הזה אפשר להשתמש אצל כל מפעילי התחבורה הציבורית, כולל רכבת ישראל, כולל הרכבות הקלות ומערכות ה-BRT החדשות שיהיו.

אלכס לנגר: טכנית הוא מסוגל לשרת שמונה תוכניות נסיעה שונות, זה המקסימום שהטכנולוגיה היום מאפשרת, זה הכרטיס הכי מודרני שנמצא על המדף.

אלכס לנגר: עכשיו האתגר הוא כמובן להקים מסלקה אחת שתסלוק את הכספים בין כל המפעילים ותאפשר את ההתחשבנות.

ישראל כץ: אולי תאמר כמה מלים לגבי מרכז המידע.

אלכס לנגר: לגבי מרכז מידע, אנחנו נמצאים בעבודה עם צוות של החשב הכללי להקמת מרכז מידע שבעצם יקבל את המידע מכל המפעילים.

אלכס לנגר: צריך להבין שיש לנו גם בעיות של סודיות של מידע של חלק מהמפעילים.

אלכס לנגר: צריכים להביא את כל סוגי האינפורמציה וסוגי הקבצים שכל מפעיל משתמש בהם למכנה משותף אחד ולהציג אותם בצורה מהירה לנוסע.

אלכס לנגר: זה אתגר יותר טכנולוגי מאשר כל דבר אחר ואני מקווה שנצליח לעשות אותו.

ישראל כץ: מתי אנחנו צפויים להזמין את הוועדה לבקר במרכז המידע הזה?

אלכס לנגר: אני מקווה שזה יקרה בעוד שנה.

אלכס לנגר: אני מקווה, אם הצוות באמת יעמוד בכל ההתחייבויות שלו.

אלכס לנגר: זאת בעיה של פיתוח וזאת לא מערכת שאפשר לקנות אותה מהמדף אלא זאת מערכת שצריך לפתח אותה במיוחד למאפיינים של התחבורה הציבורית.

משה גפני: זה ייקח שנה?

אלכס לנגר: לפחות.

קריאה: מי יפעיל את זה?

אלכס לנגר: מפעיל פרטי.

ישראל כץ: מה ההערכה לגבי השילוט האלקטרוני?

ישראל כץ: מתי חברי הוועדה יוכלו לסייר לאורך התוואי ולראות?

אלכס לנגר: אני מקווה בחודשים הקרובים.

אלכס לנגר: זה תלוי יותר ברשויות המקומיות.

ישראל כץ: כולל התקנת החשמל.

אלכס לנגר: כן.

ישראל כץ: חברת הכנסת תירוש משתוקקת לעשות סיור תחנות בתל-אביב.

אלכס לנגר: יש שלט אחד שעומד בירושלים ברחוב קרן היסוד, כך שמי שמתעניין, יכול ללכת לראות אותו.

אלכס לנגר: השלט הזה נותן מידע על האוטובוסים.

אלכס לנגר: זה מבוצע עכשיו עם חברת קווים בפתח-תקווה-תל-אביב ועם חברת דן ביחד עם עיריית תל-אביב והעיריות הסובבות.

אלכס לנגר: אני מקווה שזה יקרה בחודשים הקרובים.

משה גפני: היות שאנחנו מאשרים תקציב דו-שנתי, לוועדה לא יהיה זמן מיותר כמובן אבל היא לא תצטרך לאשר תקציב נוסף בשנה הבאה ולכן אנחנו נעקוב אחרי המשרדים.

משה גפני: זאת אומרת, אנחנו לא מחכים שנה לעקוב אחרי משרד התחבורה.

משה גפני: אמרת כאן דברים מאוד חשובים ואנחנו מקווים מאוד שהדברים גם יתבצעו.

משה גפני: בכל אופן, תהיה ישיבת מעקב על משרד התחבורה לגבי הנושאים שהועלו כאן.

משה גפני: אני לא מתכוון שהוועדה תרפה מהמשרדים, שהיא תאשר להם תקציב ושלום על ישראל, אלא אנחנו נקיים ישיבות מעקב בעניין הזה ומשרד התחבורה הוא משרד מאוד חשוב.

עמי צדיק: בגוש דן.

משה גפני: זה לא גוש דן אלא בכל הארץ.

משה גפני: התקדם משהו עם העניין הזה?

אלכס לנגר: אני לא יודע מה אמרו.

אלכס לנגר: אני לא מכיר.

אלכס לנגר: אני חושב שלא הייתי באותה ישיבה.

ישראל כץ: הוא ביקש לבדוק את הנושא הזה לפני כמה שבועות.

משה גפני: אמר שר התחבורה הקודם בוועדת הכלכלה של הכנסת, אחרי דיון סוער, שיש הנחות לסטודנטים ולא נתנו את אותן הנחות לתלמידות הסמינרים.

משה גפני: אמר שר התחבורה הקודם שב-1 בינואר 2008 זה יתבצע.

משה גפני: אם אני לא טועה, אנחנו עכשיו כבר ב-2009.

אלכס לנגר: אני אבדוק את זה.

אלכס לנגר: אני לא יודע.

משה גפני: אני מבקש שתבדוק כי זה מריח ריח של אפליה.

רונית תירוש: משהו סקטוריאלי.

משה גפני: כאן הייתה מתאימה המילה מגזרי.

משה גפני: באפליה כדאי שתכניס את המילה מגזרי.

אלכס לנגר: כל פעם שמכניסים חידוש, אנחנו שמחים לראות שהוא כזה טוב ונהדר שכולם רוצים אותו.

משה גפני: הנחה של 50 אחוזים בתחבורה הציבורית?

משה גפני: היו לכם ספקות?

אלכס לנגר: אנחנו קודם כל גאים שהצלחנו להסדיר תוכנית כזאת של הנחות לסטודנטים.

משה גפני: יפה.

משה גפני: אני מברך על כך ובירכתי על כך בוועדת הכלכלה.

אלכס לנגר: כן ירבו.

משה גפני: את זה אמרו לפני שנה וחצי.

רונית תירוש: תעשו.

רונית תירוש: מה זה כן ירבו?

רונית תירוש: הן זכאיות להנחה בדיוק כמו הסטודנטים.

אלכס לנגר: הבטחתי תשובה לגבי אוטובוסים ממוגנים.

אלכס לנגר: באמת יש מחסור אמיתי באוטובוסים ממוגנים.

אלכס לנגר: הצי של האוטובוסים הממוגנים שלנו נופל במספר שקיים בתקן, גם צי האוטובוסים התיישן מאוד וחלק מהאוטובוסים הממוגנים כבר היכולת שלהם לפעול היא מוגבלת.

אלכס לנגר: היה סיכום אצל מנכ"ל משרד ראש-הממשלה הקודם לגבי חלקו של כל משרד בנושא הזה.

אלכס לנגר: משרד התחבורה עומד בכל ההתחייבויות שלו.

ישראל כץ: אני מבין שהיה מכרז חדש להפעלת אוטובוסים ביהודה ושומרון.

ישראל כץ: אני מבין שמתוך 80 אוטובוסים היא חייב להפעיל 20 ממוגנים.

אלכס לנגר: כן, אבל הוא מקבל את הממוגנים הקיימים.

אלכס לנגר: אף אדם פרטי, לפי ההחלטות של מערכת הביטחון, לא יכול למגן לבד אוטובוס.

אלכס לנגר: מערכת הביטחון היא זו שממגנת את האוטובוסים וזה בא מתקציבה.

אלכס לנגר: אנחנו מעמידים את התקציבים לאוטובוסים ולהפעלה.

אלכס לנגר: הפעלת אוטובוס ממוגן יקרה יותר.

ישראל כץ: מה מתבצע כרגע כדי לצמצם את הפער?

אלכס לנגר: מה שמתבצע זה שמבחינת משרד התחבורה אנחנו מעמידים את כל האוטובוסים הנדרשים מבחינת מערכת הביטחון שאין לה את התקציבים והיא לא עומדת בסיכום.

אלכס לנגר: צי האוטובוסים קטן וקטן וחס ושלום בהגיע יום פקודה, תהיה בעיה גדולה מאוד.

1068: כבר הגיעה יום פקודה.

אלכס לנגר: אולי ועדת הכספים יכולה לעזור לנו לדחוף את זה בתקציבם של גורמים אחרים.

אלכס לנגר: זה משהו חיצוני לנו.

אלכס לנגר: כל מה שקשור במערכת התחבורה, היא עומדת בכל הסיכומים ויש לנו גיבוי מלא על כל החלטה שלנו.

1068: היושב-ראש אמר שיש כאן בעיה של שני משרדים.

משה גפני: אני לא עומד לפתוח את הדיון מחדש.

משה גפני: אנחנו כבר יושבים משעה 9:00 ואנחנו לקראת סיום.

משה גפני: בשעה 11:0 אנחנו צריכים לדון על קצבאות הילדים ואני מזמין את השר, אם אתה מתגעגע לימים היפים שניהלת כאן את ישיבות הוועדה, והיית גם חבר בדיונים המעניינים, להשתתף בישיבה כי עומד להיות דיון מעניין על קצבאות הילדים.

ישראל כץ: בעניין הקצבאות אני סומך עליה שתבטא את עמדתי.

רונית תירוש: אני רוצה לברך את השר גם על היבחרו לתפקיד וגם על כך שהצלחת – אני אפילו לא יכולה להכפיל כי זה הרבה יותר מזה – את התקציב, כפי שאני רואה בשקף.

רונית תירוש: אני רוצה לבקש ממך שלא תחזור על הטעות הנמשכת כבר 61 שנים במשרד החינוך ואומר לך על מה אני מדברת.

רונית תירוש: אנחנו נוהגים לטפל בבעיות הקיימות ולא מנסים להקדים תרופה למכה אבל לעשות טיפול מונע יעלה ככל שיעלה.

רונית תירוש: תמיד הטיפול המונע הוא זול יותר לטווח הארוך ומשרד החינוך מצמצם פערים, אבל למה לא מטפלים פעם אחת באי-יצירתם של אותם פערים?

רונית תירוש: כל הנושא הזה ירד מסדר היום.

רונית תירוש: זאת אומרת, אין אותו.

רונית תירוש: משרד החינוך לא יכול לממן אותו.

רונית תירוש: אני חושבת שזאת הייתה טעות שבזמנו התקציב הזה עמד לרשות משרד החינוך והעבירו אותו לרשות משרד התחבורה ובצדק המשרד, ככל שזה לא ממש נוגע אליו, זה הדבר הראשון שהוא מקצץ.

ישראל כץ: אני חייב לומר שהתייחסתי לזה בתחילת הדיון, אבל אני מוכן לחזור על הדברים.

רונית תירוש: הייתי בדיון של סלאח ראיד שהרצה באוניברסיטת חיפה.

ישראל כץ: אני אומר שלא כדאי להסיר מעל משרד החינוך את האחריות.

ישראל כץ: כרגע סוכם שהרשות תיתן 11 מיליון שקלים השנה ובשנה הבאה ומשרד החינוך יעשה אותו הדבר.

ישראל כץ: לאחר פניות הסכים המשרד לעשות את זה השנה, אבל לא לגבי שנה הבאה.

ישראל כץ: אני גם סיפרתי על פרוייקט יוצא מן הכלל שראיתי בבית ספר של החינוך העצמאי ברחובות אתמול כאשר התלמידים עשו תערוכה.

ישראל כץ: התברר לי שבכלל יש שם פעילות ענפה ערכית ומעשית בנושא החשיבות.

ישראל כץ: אמרתי, כמו שאת אמרת, בלי לתאם בינינו, שהעניין של החינוך מהגיל הרך ובהמשך בנושא תחבורה הוא יותר חשוב מכל התשתיות שהן גם חשובות.

ישראל כץ: לכן אסור שמשרד החינוך יימנע מלתת גם בשנה הבאה את ה-11 מיליון שקלים.

רונית תירוש: יש לי שאלה.

רונית תירוש: אני לא יודעת אם היא במקום אבל זאת הזדמנות כי נמצא כאן הצוות המקצועי של המשרד.

רונית תירוש: מה דעתכם על הרעיון לאפשר נסיעה של רכב דו-גלגלי במסלולים של האוטובוסים על מנת להקטין את עומסי התנועה?

אלכס לנגר: אנחנו מתנגדים מאוד.

משה גפני: אני מציע שתהיי אתם בקשר בעניין הזה.

משה גפני: אני רואה שהם מתנגדים.

ניצן הורוביץ: גולת הכותרת של מה שאמרת בשבחי התחבורה הציבורית היא רכבת ישראל.

ניצן הורוביץ: אני איחרתי לישיבה הזאת כי הייתי בישיבת ועדת הפנים, אבל אני אומר את הדברים בהמשך לדיון שהיה בוועדה לענייני ביקורת המדינה בעקבות דוח המבקר על הרכבת, ומה שאני אומר עכשיו לקוח מהצעת התקציב הזאת.

ניצן הורוביץ: לסבר את האוזן מדוע קיימת חריגה של 11 מיליארד שקלים, זה לאחר שמספר פרוייקטים הופחתו והיקפם של האחרים צומצם, אבל עדיין יש חריגה של 11 מיליארד שקלים.

ניצן הורוביץ: מקורה של החריגה בתכנון ברמה לא מספקת בעת הגשת האומדנים, תוספות נדרשות, רשויות מקומיות, התייקרות מחירי תשואות, התמשכות הביצוע בשל פשעי ניהול וכולי.

ניצן הורוביץ: תקציב הפיתוח של הרכבת עד שנת 2012 הוא 30 מיליארד שקלים.

ניצן הורוביץ: זה סכום אדיר באמת לפי כל קנה מידה.

משה גפני: קו הרכבת לירושלים נדון כאן קודם והשר דיבר על זה בהרחבה.

משה גפני: אני לא יכול לפתוח את הדיון מחדש.

ניצן הורוביץ: אני שם רק נקודה אחת.

ניצן הורוביץ: אם הפיקוח כשל ובחמש השנים האלה הייתה חריגה של כמעט יותר מ-50 אחוזים, מה מבטיח לנו אדוני השר שבאמת האומדנים הנוכחיים לגבי ה-30 מיליארד שקלים עם קו הרכב המהיר אכן יעמדו?

ניצן הורוביץ: הרי החריגה הייתה כל כך אדירה שמה בעצם נותן לך להאמין ולכתוב כאן שהדברים יתבצעו במסגרת הזמן ובמסגרת התקציב שאתם מתחייבים עליו?

ניצן הורוביץ: כנ"ל לגבי קו אשקלון-באר-שבע שגם הוא קו מאוד חיוני.

גדעון סיטרמן: אני אגע בכמה דברים עיקריים.

גדעון סיטרמן: אני אדגיש שלושה דברים שנובעים מתוכנית העבודה.

גדעון סיטרמן: מה שאתם רואים כאן זה תקציב לשנתיים, אבל זה למעשה נותן ביטוי לתוכנית חומש מתגלגלת בו אנחנו מייצרים אינטגרציה בין כל התהליכים – הכבישים העירוניים, הבין-עירוניים, הרכבת, התחבורה הציבורית, נמלי התעופה ונמלי הים.

גדעון סיטרמן: מה שאתם רואים כאן זאת גזרה רק של שנתיים ובאמת יש לנו תקציבים אדירים ומוטלת עלינו חובה ואחריות לבצע אותם.

גדעון סיטרמן: התוכניות האלה מבטאות כמעט את כל תכנית ההאצה של ממשלת ישראל לגבי המשק והקידום של הפרוייקטים לאור המצב הכלכלי, לא רק בישראל אלא בעולם.

גדעון סיטרמן: זה מבוסס על כך שמשרד התחבורה בשנתיים האחרונות הכין תוכניות ויצר הסטה של כסף רב לקידום זמינות.

גדעון סיטרמן: זה אפשר לאוצר להציג תוכנית האצה שכמעט 90 אחוזים ממנה מבוססת על תוכניות של משרד התחבורה.

גדעון סיטרמן: נשאלנו לגבי שדות התעופה.

גדעון סיטרמן: מפאת קוצר הזמן אני מציע ליושב-ראש, אם תאפשר לי, לשלוח תשובה בכתב לכל חבר כנסת בהתאם לכל שאלה ושאלה שלו עם העתק כמובן ליושב-ראש, כדי שכל השאלות שנשאלו כאן יקבלו תשובה.

משה גפני: בסדר.

גדעון סיטרמן: אם יהיה צורך, התשובות ייכנסו לפרוטוקול.

רונית תירוש: תודה רבה לך.

אמנון כהן: תודה רבה.

משה גפני: תודה רבה.

משה גפני: אנחנו מברכים אותך ומאחלים לך המשך הצלחה בדרכך.

משה גפני: היית מנכ"ל טוב ואני מברך אותך שתצליח בתפקידים הבאים.

משה גפני: אדוני השר, מילות סיכום.

ישראל כץ: לחבר הכנסת ניצן הורוביץ.

ישראל כץ: הגעת ממש בסוף והדברים שדיברנו עליהם והמנכ"ל נגע בחלקם, אבל כאשר אני נכנסתי לתפקידי גם דוח המבקר ודאי משמש לי כחומר לימוד.

ישראל כץ: היה עדיף שאני אקבל את כל החומר בסקירה מאנשי המשרד, אבל גם דוח המבקר, גם כתבות עיתונאיות, בהחלט חומר חשוב בדברים המהותיים, ובהחלט אנשי המשרד עצמם שבקיאים בחומר.

ישראל כץ: אמרתי בהתחלה שהמבחן העיקרי הוא בביצוע.

ישראל כץ: יש הרבה תוכניות, רובן תוכניות טובות, באמת נבדקו על ידי מומחים ואפשר תמיד להתאים אותם, אבל הדברים כל כך כבדים והתחומים כאן כל כך מורכבים, שהמבחן הוא בהבאת הנושאים לביצוע או לכניסה לתהליך כאשר התהליך הוא בלתי הפיך ועובר את נקודת האל חזור.

ישראל כץ: זה הדבר העיקרי שאני רואה את עצמי ממונה ואחראי עליו.

ישראל כץ: אני רוצה למנוע כמה שיותר מהדוחות הבאים ולוודא ביצוע.

ישראל כץ: יש כאן הרבה מאוד תחומים וכל תחום הוא חשוב ביותר, בים, באוויר, ביבשה, והיבשה מחולקת להרבה תחומים כך שבהחלט יש כאן הרבה תוכניות שאמורות להיות מבוצעות.

ישראל כץ: הבאתי כדוגמה את הארגון מחדש של מערך התחבורה הציבורית בתל-אביב כאשר יש תוכניות, יש מומחים, יש יועצים, ואמרו לי שתוך שנה זה יהיה, אבל אני יודע שאם אנחנו לא נעבוד על זה עוד ועוד, זה לא יהיה תוך שנה, ואם זה לא יהיה תוך שנה, זה גם לא יהיה תוך חמש שנים.

ישראל כץ: זה מה שמאפיין את הדברים, מה שלא נחתך, לא קורה.

ישראל כץ: זה כמו משאים ומתנים, עד שלא מסוכם הכל, שום דבר לא קיים.

ישראל כץ: לכן צריך לקחת נושא ולהביא אותו לידי גמר.

ישראל כץ: למדתי, והיו לי כמה מורים בעבר, שעדיף 80 אחוזים ביצוע מושלם על 100 אחוזים על הנייר.

ישראל כץ: תמיד אפשר אחרי כן לתקן פה ושם.

ישראל כץ: אם כן, זאת הכוונה.

ישראל כץ: אני לא רוצה חלילה לפגוע באפשרות להסדיר את קצבאות הילדים, נושא הדיון הבא של הוועדה, ולכן אני מציע שנסיים את הדיון כאן.

משה גפני: אדוני השר, אני מודה לך על הסקירה שנתת אתה ואנשי משרדך.

משה גפני: לפניכם עוד תוכניות רבות.

משה גפני: כפי שאמרתי, אנחנו תולים בך תקוות שהדברים יתבצעו.

משה גפני: יש עובדים מסורים במשרד התחבורה.

ישראל כץ: אגב, אנחנו נשמח לקבל עזרה.

ישראל כץ: מתוך הדברים של החברים כאן, למרות שפעלנו והחזרנו לא מעט מהתקציבים של הרשות לבטיחות, אני חושב, מניסיוני, שאם דבר אחד כזה הוועדה כן תיקח תחת חסותה וכן תפעל מול הגורמים כולם, כי אז אולי היא תוודא שהאמירות שנאמרו בזמנו - ההתחייבות עליהן דיבר חבר הכנסת אמנון כהן - לא לקצץ את תקציב הרשות אלא להבטיח אותו ולייחד חוקים אחרים שיוודאו את זה.

ישראל כץ: אולי בעניין הזה אפשר לפעול ואנחנו גם נעשה את החלק שלנו בהגברת היעילות של המערכת עצמה.

משה גפני: תודה רבה אדוני השר.